钦定古今图书集成/明伦汇编/氏族典/第409卷 > 《许氏世次图序》许元
## 钦定古今图书集成/明伦汇编/氏族典/第409卷 > 《许氏世次图序》许元

夫远祖，人所易忘也。我许氏本唐虞泰岳之裔，下逮
周、汉，代有封君，显宦名贤，载于经史者，大略可见。然
世次遐邈，不可得而详矣。唐龙朔中，上世宰相府君
受诏修《族志》，始有推原本宗，起于汉郡守公据，历十
四世至府君，于是开郡于高阳，距今又历十有二世。
其间远祖名讳，多不能记。各房播迁，悉不相闻。今元
兄弟共承祖考之泽，或守居故里，或宦寓四方，已不
时聚，友于之情，则后之视今，因可知也。乃列本宗自
魏郡守公据以下祖宗世次于图，贻诸子侄，使传历
千世之久，居隔千里之远，皆知所本而不忘尔。既而
又荷友人临川王安石为撰《谱传》，推究上代封国之
所始，颇为详悉，因以附于右云。